
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ

ДОКЛАД
от Пламен Абровски – министър на земеделието и храните

Относно: Проект на Постановление на Министерския съвет за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени заявления за подпомагане по Стратегическия план за развитие на земеделието и селските райони за периода 2023 – 2027 г. и тяхното възстановяване 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени заявления за подпомагане по Стратегическия план за развитие на земеделието и селските райони за периода 2023 – 2027 г. и тяхното възстановяване.

Причини, които налагат приемането на акта
[bookmark: _GoBack]На основание чл. 6, ал. 1 от Наредба № 79 от 2006 г. за изискванията и реда за акредитация и годишно сертифициране на Разплащателната агенция (обн., ДВ, 
бр. 49 от 2006 г.) със Заповед № РД09-835 от 20 декември 2007 г. на министъра на земеделието и продоволствието (обн., ДВ, бр. 2 от 2008 г.), и Заповед № РД 09-863 от 25 ноември 2008 г. на министъра на земеделието и храните, (обн., ДВ, бр. 108 от 
2008 г.), Държавен фонд „Земеделие” е акредитиран за единствената разплащателна агенция в Република България за прилагане на Общата селскостопанска политика на Европейския съюз. Разплащателната агенция извършва всички плащания на територията на страната от Европейския фонд за гарантиране на земеделието, от Европейския земеделски фонд за развитие на селските райони и от Европейския фонд за морско дело и рибарство. 
Съгласно изискванията на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (обн., ДВ, бр. 92 от 2024 г.), се извършват административни проверки на исканията за плащане за удостоверяване на действителността на направените разходи, за които се иска съфинансиране. Плащанията, направени от бенефициентите, се потвърждават с фактури и платежни документи, които доказват извършеното плащане.
Общините бенефициенти по Стратегическия план за развитие на земеделието и селските райони за периода 2023 – 2027 г., наричан по-нататък „Стратегически план“ са силно затруднени да осигуряват собствени средства за междинни и финални плащания към изпълнителите по съответното заявление за подпомагане, преди подаването и одобряването на исканията за междинно и окончателно плащане от Държавен фонд „Земеделие". Поради факта, че общините бенефициенти по Стратегически план разполагат с малък бюджет и приходи, същите срещат затруднение при осигуряването на кредити предоставени от кредитни и финансови институции.
През предходните два програмни периода 2014 – 2020 г., освен от възможността да получат кредит от „Фонд за органите на местно самоуправление в България – ФЛАГ“ ЕАД (ФЛАГ), общините се възползваха основно от механизма за отпускане на безлихвени заеми от централния бюджет, предвиден в Постановление № 59 на Министерския съвет от 2011 г. за условията и реда за отпускане на безлихвени заеми на общини от централния бюджет за финансиране на разходи за окончателни плащания по одобрени проекти по Програмата за развитие на селските райони за периода 2007 – 2013 г. и за тяхното възстановяване (обн., ДВ, бр. 22 от 2011 г.) и Постановление № 215 на Министерския съвет от 2018 г. за условията и реда за отпускане на временни безлихвени заеми от централния бюджет по бюджетите на общините за финансиране на разходи за междинни и окончателни плащания по одобрени проекти по Програмата за развитие на селските райони за периода 
2014 – 2020 г. и тяхното възстановяване (обн., ДВ, бр. 84 от 2018 г.). Механизма разписан в Постановление № 59 на Министерския съвет от 2011 г. и Постановление № 215 на Министерския съвет от 2018 г. позволи успешно приключване изпълнението на проектите им по Програмата за развитие на селските райони за периода 2007 – 2013 г. и Програмата за развитие на селските райони за периода 2014 – 2020 г.
С осигуреното финансиране общините успяха да спазят предвидените срокове за изпълнение на одобрените проекти, което е от съществено значение за постигане и на целите заложени в на Стратегическия план и избягване на санкции или загуба на финансиране.
Поради гореизложеното отново се разработи механизъм, който е регламентиран в настоящото Постановление на Министерският съвет за предоставяне на безлихвени заеми за извършване на междинни и окончателни плащания на разходите по изпълнението на заявления за подпомагане от общини с одобрен проект по Стратегическия план.
В проекта на постановление се предвижда, че безлихвените заеми от централния бюджет ще могат да се отпускат на общини с одобрени проекти по Стратегическия план, които са финансирани от Европейския фонд за развитие на селските райони, и са сключили административен договор с Държавен фонд „Земеделие“ за предоставяне на безвъзмездна финансова помощ, договор с изпълнител за съответното заявление, както и допълнително споразумение към договора за определяне на безвъзмездната финансова помощ след провеждане на процедура за възлагане на обществена поръчка и/или налагане на финансови корекции. Необходимо е общините да нямат и задължения към Държавен фонд „Земеделие“, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила.
В случаите, когато на общината е наложена финансова корекция, за да може да бъде отпуснат заема е необходимо общината да е извършила действителни плащания към изпълнителите по съответния проект в размер равен на размера на финансовата корекция, съгласно сключеното допълнително споразумение към договора за определяне на финансовата помощ.
Заемът ще се отпуска на общината за извършване на междинни или окончателни плащания на разходи по изпълнението на съответното заявление.
Размерът на заема, който ще се предоставя на общината за извършване на междинни плащания ще е до разликата между общия размер на одобрените за финансово подпомагане разходи, включени в исканията за плащане, и платеното по заявлението за подпомагане авансово плащане от Държавен фонд „Земеделие“. В тази връзка е предвидено, че общината ще може да кандидатства за получаване на заема за извършване на междинно плащане, след проверка на изпълнението на одобрена обособена част от инвестицията и одобряване от Държавен фонд „Земеделие“ – Разплащателна агенция на междинния размер на безвъзмездната финансова помощ по съответното заявление (след оторизиране на разходите).
Размерът на заема, който ще се отпуска на общината за извършване на окончателно плащане ще е до разликата между общия размер на одобрените за финансово подпомагане разходи, включени в исканията за плащане, и платените по заявлението авансово и междинни плащания от Държавен фонд „Земеделие“. В тази връзка е предвидено, че общината ще може да кандидатства за получаване на заема, след проверка на цялостното изпълнение на заявлението за подпомагане и одобряване от Държавен фонд „Земеделие“ на окончателния размер на безвъзмездната финансова помощ по съответното заявление (след оторизиране на разходите). Държавен фонд „Земеделие“ към момента на отпускане на заема ще е извършил всички проверки по проведените от общината бенефициент по Стратегическия план тръжни процедури за избор на изпълнители, ще са наложени финансовите корекции (ако има такива), а бенефициентът ще е реализирал на 100% дейностите по проекта.
Изрично в Постановлението е посочено, че недопустимите разходи за изпълнението на конкретния проект ще се осигуряват от общината. С цел яснота е предвидено, че със заема не могат да се плащат разходи за данък върху добавената стойност (ДДС), тъй като ДДС е недопустим разход съгласно условията на Стратегическия план.
Изпълнителният директор на Държавен фонд „Земеделие“ ще заявява в Министерство на финансите до 10-то число на месеца необходимия месечен лимит за заеми. Въз основа на представената заявка, Министерство на финансите ще залага общ месечен лимит за безлихвени заеми от централния бюджет за общините по отделна бюджетна сметка в Българската народна банка. Титуляр на сметката ще бъде Държавен фонд „Земеделие“. Лимитът за безлихвени заеми за всяка община ще се определя от Държавен фонд „Земеделие“. В едномесечен срок от отпускане на заема, Държавен фонд „Земеделие“ ще превежда одобрената безвъзмездна финансова помощ в размера на ползвания заем по конкретния договор на съответната община.
С цел правилното планиране на средства в Постановлението е предвидено задължение за изпълнителния директор на Държавен фонд „Земеделие" да уведомява Министерството на финансите за одобрените проекти на общините, очаквания размер на междинните и окончателните плащания по сключените с тях административни договори, прогнозния общ размер на заемите за междинни и окончателни плащания по години за периода на действие на Стратегическия план, както и за отпуснатите заеми по общини за извършени и одобрени разходи за реализирането на съответните заявления за подпомагане, да представя и информация за погашенията по отпуснатите заеми по общини и проекти всеки месец до 10-то число.
При искане за заем общината ще инициира бюджетно платежно искане чрез системата за електронни бюджетни разплащания (СЕБРА). Одобряването на плащанията в СЕБРА ще се извършва от Държавен фонд „Земеделие“ в рамките на лимита, заложен за съответната община. Ще се одобряват само плащания за предварително проверени и одобрени от Държавен фонд „Земеделие“ разходи към изпълнителите по съответните заявления и ще се отхвърля всяко друго наредено плащане.
Ще се открива отделна бюджетна сметка (7304) на общината получила заем от централния бюджет за разходи по одобрени проекти по Стратегическия план, въз основа на писмо на Министерството на финансите до банката, обслужваща съответната община. Сметката ще се използва само за превежданите постъпления от безвъзмездната финансова помощ по Стратегическия план и за незабавното им превеждане служебно от банката по сметката на Държавен фонд „Земеделие“ в Българска народна банка.
При извършването на превода към сметката на Държавен фонд „Земеделие“ в Българска народна банка за възстановяването на заема обслужващата банка уведомява общината.
Въз основа на информацията от обслужващата банка, общината отчита получените средства по проекта, финансиран по Стратегическия план.
В случай, че сумата, подлежаща на изплащане на общината от безвъзмездната финансова помощ по Стратегическия план е по-голяма от размера на непогасената част, то разликата ще се превежда по бюджетната сметка на общината.
Основен момент от механизма за предоставяне на заеми от централния бюджет е въвеждането на краен срок, в който те ще се предоставят на общините, а именно най-късно до 15 декември на съответната календарна година.
Така се гарантира, че в рамките на установения едномесечен срок, най-късно до 22 декември предоставените заеми ще са възстановени в централния бюджет. Срокът е въведен с цел да се гарантира, че в края на съответната бюджетната година няма да са останали непогасени и невъзстановени заеми към централния бюджет.

Цели
Предоставянето на безлихвени заеми от централния бюджет към общините е стратегическа финансова мярка, насочена към подкрепа на местните власти в успешното изпълнение на проекти, съфинансирани от европейски фондове, като същевременно се осигурява финансова стабилност и ефективно управление на публичните средства.
С проект на постановление за условията и реда за отпускане на безлихвени заеми от централния бюджет към общините за финансиране на разходи по одобрени заявления за подпомагане в рамките на Стратегическия план се цели да се осигури навременно и ефективно изпълнение на тези проекти, базирайки се на следните мотиви:
Подкрепа за общините: Чрез намаляване на финансовата тежест върху местните бюджети и ще предотврати необходимостта от поемане на търговски кредити с лихви.
Гарантиране на навременно изпълнение на предвидените срокове за изпълнение на проектите, което е от съществено значение за постигане на целите на Стратегическия план и избягване на санкции или загуба на финансиране.
Оптимално усвояване на европейските средства, тъй като с безлихвени заеми се гарантира, че липсата на предварителни средства няма да бъде пречка за изпълнението на проектите, което допринася за пълното и ефективно усвояване на наличните европейски фондове.
С проекта се цели да се създаде механизъм, който да подпомогне общините в изпълнението на одобрените заявления за подпомагане по Стратегическия план, като им предостави необходимия финансов ресурс под формата на безлихвени заеми. Това ще допринесе за устойчивото развитие на селските райони, подобряване на инфраструктурата и качеството на живот на местното население.
Съответно, предложението цели да осигури и необходимата финансова подкрепа за общините, за да могат те успешно да реализират проектите си в рамките на новия програмен период, допринасяйки за цялостното развитие на селските райони в България.

Очаквани резултати от прилагането на акта
С приемането на проекта на акта ще бъде намален рискът от неусвояване на ресурса по Стратегически план и от нарушаване изпълнението на бюджета на Държавен фонд „Земеделие”.
Очакваните резултати от предлагането на проекта на акта за отпускане на безлихвени заеми от централния бюджет към общините включват:
Осигуряване на ликвидност за общините: Общините ще разполагат с необходимите средства за навременно финансиране на разходи по проекти, одобрени в рамките на Стратегическия план, както и ще бъдат намалени финансовите затруднения, свързани с предварително финансиране на проектите до възстановяване на средствата от европейските фондове.
Гарантиране на изпълнението на проектите: Безлихвените заеми ще позволят на общините да изпълняват проектите си в срок, което ще предотврати риска от загуба на европейско финансиране. Осигуряване на по-висока ефективност при реализацията на проекти в инфраструктура, водоснабдяване и екологични проекти.
По-добро усвояване на европейските средства: Повишаване на усвояемостта на средствата от Европейския съюз чрез навременно разплащане на междинни и окончателни плащания по проектите. Намаляване на риска от загуба на средства поради административни или финансови забавяния.
Облекчаване на финансовата тежест върху общинските бюджети: Общините няма да бъдат принудени да поемат търговски кредити с лихви, което ще намали допълнителните разходи за лихви и такси. Безлихвените заеми ще дадат възможност за по-добро бюджетно планиране и финансова стабилност.
Стимулиране на икономическото развитие и заетостта: По-бързото изпълнение на проекти ще доведе до развитие на местната икономика, включително подкрепа за строителния сектор, селското стопанство и услугите. Създаване на нови работни места в процеса на реализация на проектите.
Подобряване на публичните услуги и инфраструктура: Реализирането на проектите ще доведе до по-добра пътна, водоснабдителна и образователната инфраструктура в селските райони. По-добро качество на живот за населението чрез модернизация на обществени услуги.
Очакваният резултат от приемането на постановлението е стабилно и ефективно финансово управление на общинските проекти, без излишна финансова тежест, което ще доведе до пълноценно усвояване на средствата, икономическо развитие и подобряване на жизнената среда в България.

Финансови и други средства, необходими за прилагането на новата уредба
Средствата по настоящето Постановление ще бъдат използвани на база месечни разчети. Необходимите средства за обезпечаване на заемите ще бъдат определяни ежемесечно от Държавен фонд „Земеделие“ на база постъпили искания за плащане. Съгласно разпоредбата на чл. 3, ал. 6 от проекта – отпуснатите средства от централния бюджет за заемите ще се възстановяват от Държавен фонд „Земеделие“ в едномесечен срок от предоставянето им, но не по-късно от 22 декември в рамките на бюджетната година.
Приложена е финансова обосновка по приложение № 2.2 към чл. 35, ал. 1, т. 4, б. „б“ от Устройствения правилник на Министерския съвет и на неговата администрация.
За приемането на проекта на акт не са необходими допълнителни разходи/трансфери/други плащания.
Проекта на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
Предложеният проект на постановление на Министерския съвет не е свързан с транспониране на актове на институциите на Европейския съюз, поради което не се налага да бъде изготвена таблица на съответствието с правото на Европейския съюз.

Информация за проведените обществени консултации
Съгласно чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с изискванията на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 104, ал. 1, т. 1 от Закона за публичните финанси и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на постановление.
	Приложение: 
	1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията” в Министерския съвет;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпили становища по реда на чл. 32 – 34 от УПМСНА;
7. Справка за отразяване на постъпилите предложения и становища от обществените консултации;
8. Постъпили предложения и становища от обществените консултации;
9. Проект на съобщение за средствата за масово осведомяване.

